《应吴伯秀县尉》
宋代·陈著

四明万丈崖，佳气蒸氤氲。融结固有在，特起谁如君。

丹霄舞飞固，青春蔼奇芬。目下开五色，剩把天香分。

飘飖忽自得，盘薄蓬海滨。无复出岫想，傲睨黄埃尘。

秋台挟明月，驱驰下东鄞。谈言邑庠旧，教事非易新。

诗书堕寂寞，衿佩苟朝曛。欲借肤寸阴，化为无边春。

胡为乎水雷，珍重经纶屯。何当自山川，流动志气神。

扇之月旦评，推以天风轮。终然难卷藏，快睹本色真。

词章要织组，手有锦绣纹。道义在培植，身为枝叶根。

须知大造化，不问官卑尊。因思杜先生，如古王河汾。

宙宇非不宽，乡里乃急亲。贤躅渐寥邈，凛凛哉斯文。

吾为石云贺，亦以勉石云。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。